हेमकुंड साहिब और लोकपाल लक्ष्मण मंदिर 4 सितंबर को खुलेंगे, यात्रा संबंधी सभी इंतजाम पूरे हुए
सिखों के पवित्र तीर्थस्थल हेमकुंड साहिब और लोकपाल लक्ष्मण मंदिर को 4 सितंबर को सुबह 4:00 बजे भक्तों के लिए खोल दिया जाएगा। जिला प्रशासन और गुरुद्वारा प्रबंधक कमेटी ने यात्रा के लिए सभी इंतजाम पूरे कर लिए हैं।
नई दिल्ली: सिखों के पवित्र तीर्थस्थल हेमकुंड साहिब और लोकपाल लक्ष्मण मंदिर को 4 सितंबर को सुबह 4:00 बजे भक्तों के लिए खोल दिया जाएगा। जिला प्रशासन और गुरुद्वारा प्रबंधक कमेटी ने यात्रा के लिए सभी इंतजाम पूरे कर लिए हैं। स्वाति एस भदौरिया, डीएम, चमोली, उत्तराखंड ने शुक्रवार को इसकी जानकारी दी। सिखों के 10वें गुरु गोविंद सिंह की तपस्थली हेमकुंड साहिब के कपाट हर वर्ष मई महीने के दौरान खुलते थे, लेकिन इस बार कोरोना महामारी के चलते एहतियातन चार सितबर से हेमकुंड साहिब के कपाट खोलने का फैसला लिया गया। हेमकुंड साहिब की यात्रा पर उत्तराखंड के बाहर से आने वाले सभी श्रद्धालुओं को 72 घंटे पहले कोविड का पीसीआर टेस्ट कराना जरूरी होगा। इसके अलावा उत्तराखंड सरकार की वेबसाइट से ई-पास लेकर ही यात्रा की इजाजत दी जाएगी। यात्रा के दौरान गुरूद्वारों में शारीरिक दूरी, मास्क पहनना एवं कोविड के सभी नियमों का पालन करना भी अनिवार्य रहेगा। तीर्थयात्रा पर आने वाले श्रद्धालुओं की थर्मल स्क्रीनिंग भी कराई जाएगी। हेमकुण्ड साहिब की सुरक्षित एवं सुगम यात्रा के लिए जिलाधिकारी ने लोनिवि, विद्युत एवं जल संस्थान को यात्रामार्ग पर जरूरी व्यवस्थाओं को सुचारू रखने के निर्देश कर दिए हैं। स्वास्थ्य विभाग को चिकित्सकों की तैनाती एवं दवाइयों का स्टाक रखने, जिला पंचायत को यात्रामार्ग में नियमित सफाई के लिए कार्मिकों की तैनाती तथा गुरुद्वारा प्रबंधन समिति को गोविन्द घाट, घांघरिया आदि स्थानों पर आवासीय व्यवस्था सुनिश्चित करने को कहा गया है। हेमकुंड मैनेजमेंट ट्रस्ट के उपाध्यक्ष नरेन्द्र जीत सिंह बिद्रा ने बताया कि हेमकुंड साहिब के कपाट 4 सिंतबर को सुबह 10 बजे श्रद्वालुओं के लिए खोल दिए जाएंगे।